EMPAT KAWASAN PKPD
KUCHING: Daerah Lawas telah kembali berstatus hijau setelah tiada kes jangkitan tempatan dilaporkan dalam tempoh 14 hari yang lepas. Jawatankuasa Pengurusan Bencana Negeri (JPBN) Sarawak dalam kenyataan berkata, jumlah daerah berstatus hijau sebanyak empat daerah. “Daerah Belaga dan Kanowit telah bertukar status kepada merah daripada status jingga setelah masing-masing merekodkan sejumlah 45 kes dan 56 kes jangkitan tempatan dalam tempoh 14 hari yang lepas. “Ini menjadikan jumlah daerah berstatus merah telah meningkat kepada 18 daerah. Manakala jumlah daerah berstatus jingga telah menurun kepada enam daerah,” katanya dalam kenyataan, semalam. Selain itu, Daerah Pusa pula telah bertukar status daripada hijau kepada kuning setelah merekodkan satu kes jangkitan tempatan baharu, semalam. Jumlah daerah berstatus kuning sebanyak 12 daerah. Sementara itu, JPBN turut memutuskan untuk mengadakan Perintah Kawalan Pergerakan Diperketat (PKPD) di empat kawasan iaitu PKPD Rh. Tang, Teluk Batu Bintangor, Sarikei (16 sehingga 29 April 2021), PKPD Rh. Naning, Sg Baji, Sarikei (16 sehingga 29 April 2021), PKPD Rh. Juni, Ulu Pandanum, Pakan (17 sehingga 30 April 2021) dan PKPD Taman Mesra Bako, Kuching (18 April sehingga 1 Mei 2021). Oleh JEAKQLEYN YACHO 
See author's posts
